Komission kertomus - Kolmas seurantakertomus Tsernobylin reaktorisuojarahaston toiminnasta joulukuu 2003 yhteisön rahoituksen myöntämisestä Euroopan jälleenrakennus- ja kehityspankille Tsernobylin reaktorisuojarahastoa varten tehdyn neuvoston päätöksen 98/381/EY 3 artiklan mukaisesti {SEK(2004) 919} /* KOM/2004/0481 lopull. */





KOMISSION KERTOMUS - Kolmas seurantakertomus Tsernobylin reaktorisuojarahaston toiminnasta joulukuu 2003 yhteisön rahoituksen myöntämisestä Euroopan jälleenrakennus- ja kehityspankille Tsernobylin reaktorisuojarahastoa varten tehdyn neuvoston päätöksen 98/381/EY 3 artiklan mukaisesti {SEK(2004) 919} 1. Johdanto Huhtikuun 26. päivänä 1986 tapahtuneen onnettomuuden jälkeen Tsernobylin ydinvoimalan 4-yksikön jäännösten ympärille rakennettiin reaktorisuoja äärimmäisen vaarallisissa olosuhteissa. Suojaa ei tarkoitettu pysyväksi ratkaisuksi, ja sen vakaus onkin heikentynyt, kunto rapistunut, ja sadevesi pääsee suojaan sisälle. On olemassa vaara, että suoja romahtaa seismisen häiriön, äärimmäisten sääolojen tai rakenteen kunnon jatkuvan rapistumisen seurauksena, jolloin ympäröivän alueen saastumisen mahdollisuus on olemassa. Toukokuussa 1997 ryhmä kansainvälisiä asiantuntijoita EU:sta, USA:sta ja Japanista sai valmiiksi monialaisen rakennustöiden hallintaohjelman, joka nimettiin reaktorisuojan toteuttamissuunnitelmaksi. Suunnitelman päämääränä oli korjata reaktorisuojaa siten, että siitä saadaan tehtyä fyysisesti vakaa ja ympäristön kannalta turvallinen. Reaktorisuojan toteuttamissuunnitelman rahoitusta ja täytäntöönpanoa varten perustettiin Euroopan jälleenrakennus- ja kehityspankin (EBRD) alaisuudessa toimiva Tsernobylin reaktorisuojarahasto. Hankkeen alkuperäinen kustannusarvio (vuonna 1997) oli noin 758 miljoonaa Yhdysvaltojen dollaria (768 miljoonaan Yhdysvaltojen dollariin sisältyi lupa-asioita koskeva tuki), ja rakennustyöt ajoittuivat seitsemälle vuodelle (1998-2005). Ensimmäinen rahoitussitoumuskonferenssi järjestettiin New Yorkissa marraskuussa 1997. Kaikkiaan 25 maata antoi sitoumuksina yhteensä noin 400 miljoonaa Yhdysvaltain dollaria, johon sisältyi Ukrainan 50 miljoonan Yhdysvaltojen dollarin suuruinen materiaalisena apuna annettava avustus. Tämän summan turvin voitiin toteuttaa reaktorisuojan toteuttamissuunnitelman ensimmäiset toimet. Hankkeen käytännön toteutus aloitettiin huhtikuussa 1998 perustamalla hankkeelle hallintoyksikkö. Yhteisön rahoituksen myöntämisestä Euroopan jälleenrakennus- ja kehityspankille Tsernobylin reaktorisuojarahastoa varten 5 päivänä kesäkuuta 1998 tehty neuvoston päätös 98/381/EY [1] muodosti oikeusperustan 100 miljoonan Yhdysvaltojen dollarin suuruisen yhteisön rahoituksen myöntämiselle reaktorisuojarahastolle Denverin G7-huippukokouksessa vuonna 1997 tehdyn sitoumuksen mukaisesti. Se maksettiin vuosina 1999 ja 2000 TACIS-ohjelman määrärahoista. [1] EYVL L 171, 17.6.1998, s. 31. Toinen rahoitussitoumuskonferenssi järjestettiin Berliinissä heinäkuussa 2000. Yhteensä 22 maalta saatiin sitoumuksina noin 320 miljoonaa Yhdysvaltojen dollaria, jolloin konferensseissa annettujen rahoitussitoumusten yhteissumma nousi lähelle 768 miljoonan Yhdysvaltojen dollarin kustannusarviota. Yhteisö antoi toisen 100 miljoonan euron suuruisen sitoumuksen, joka hyväksyttiin neuvoston päätöksellä 2001/824/EY [2]. [2] EYVL L 308, 27.11.2001, s. 25. Neuvoston päätöksen 98/381/EY 3 artiklan 2 kohdan mukaisesti komissio esitteli ensimmäisen vuosikertomuksen reaktorisuojarahaston toteutuksen edistämisestä lokakuussa 1999 [3], ja toinen vuosikertomus esiteltiin syyskuussa 2001 [4]. Nyt kyseessä olevassa kertomuksessa ajantasaistetaan aiempien kertomusten tietoja pääasiassa EBRD:n rahoittajien kokoukselle ilmoittamien edistymistä koskevien tietojen pohjalta. Lisätietoja annetaan komission valmisteluasiakirjassa SEK(2004) 919. [3] KOM(1999) 470, 12.10.1999. [4] KOM(2001) 251, 29.5.2001. 2. Reaktorisuojan toteuttamissuunnitelma Reaktorisuojan toteuttamissuunnitelman tarkoituksena on saattaa nykyinen reaktorisuoja ympäristön kannalta turvalliseksi ja ratkaista romahtamiseen ja veden suojaan pääsyn jatkumiseen liittyvät potentiaaliset ongelmat. Tämän tavoitteen saavuttamiseksi suunnitelmassa tavoitellaan samanaikaisesti viittä keskeistä tavoitetta: 1. Reaktorisuojan romahtamisvaaran pienentäminen; 2. Reaktorisuojan mahdollisen romahtamisen seurauksien pienentäminen; 3. Reaktorisuojan ydinturvallisuuden parantaminen; 4. Työntekijöiden työturvallisuuden ja ympäristönsuojelun parantaminen reaktorisuojassa; 5. Reaktorisuojan saattaminen ympäristön kannalta turvalliseksi. Suunnitelman tavoitteena on ratkaisu, jolla olemassa oleva rakenne saadaan turvallisesti suojattua ja vakautettua vähintäänkin useammaksi vuosikymmeneksi, kunnes saadaan luotua ihanteelliset olot reaktorisuojan alla olevan radioaktiivisen materiaalin loppusijoitusta varten. 3. Töiden toteutus Vuonna 1996 kansainvälinen asiantuntijaryhmä laati tutkimuksen vaihtoehtoisista tavoista Tsernobylin 4-yksikön ja sen tämänhetkisen suojan (Ukritiye) muuttamiseksi ympäristön kannalta turvallisiksi. Tämä tutkimus [5] sisälsi toimintatapasuosituksen, joka koostui kolmesta osasta: [5] "Chernobyl unit 4 - short and long term measures - final report", Tacis-yksiköt, PO IA, Euroopan komissio, Bryssel, marraskuu 1996. Vaihe 1: Vakauttaminen ja muut lyhyen aikavälin toimet; Vaihe 2: Ympäristön kannalta turvalliseksi saattamisen valmistelutyöt; Vaihe 3: Ympäristön kannalta turvalliseksi saattaminen. Tähän mennessä hankkeen täytäntöönpanotoimet ovat liittyneet pääasiassa vaiheeseen I, joka koostui seuraavista osa-alueista: * Reaktorisuojaa koskevan olemassa olevan tiedon kokoaminen ja uudelleen arviointi sekä uusien tutkimusten toteuttaminen suunnittelu- ja korjaustöiden lähtökohdaksi; * Vaihtoehtotutkimusten ja alustavien suunnitelmien toteuttaminen sekä rakenteellisia parannuksia että turvajärjestelmien suunnittelua koskevan teknisen strategian määrittelemiseksi täytäntöönpanon vaihetta II varten; * Teknisen infrastruktuurin rakentaminen vaiheen II täytäntöönpanotoimia varten, muun muassa urakoitsijalle tarkoitettujen tilojen rakentaminen sekä turvallisuuteen liittyvien laitteiden ja järjestelmien hankkiminen; * Katon pääkannatinpalkkien B1/B2 korjaus tärkeimmän rakenteista johtuvan romahtamisvaaran poistamiseksi. Kaikki hankkeen vaiheeseen I liittyvät tehtävät on saatettu päätökseen. Vaiheen I, joka vastaa suunnitelman ohjelmasuunnitelman tavoitetta P1, lopussa toteutettiin laaja hanketta koskeva arviointi, jonka yhteydessä määriteltiin vakauttamista ja suojarakennetta koskeva tekninen strategia vaihetta II varten. Vaihe II (ympäristön kannalta turvalliseksi saattamisen valmistelutyöt) käynnistyi toukokuussa 2003. 4. Tarkistettu aikataulu ja kustannusarvio 4.1 Uuden turvallisen suojan aikataulu Reaktorirahaston rahoittajien Slavutitsissa heinäkuussa 2003 pitämässä kokouksessa hallintoyksikkö esitteli uuden turvallisen suojan toteuttamista koskevan tarkistetun aikataulun. Suunnitteluryhmä arvioi, että yksityiskohtaisten suunnitelmien laatiminen, sekä alustavien että yksityiskohtaisten suunnitelmien hyväksymisprosessi ja uuden turvallisen suojan rakentaminen vie viisi vuotta. Seuraavassa on yhteenveto tärkeimmistä välitavoitteista: * Ensimmäinen vaihe on alustavan suunnitteluraportin ja terveysvaatimusten noudattamista koskevan raportin toimittaminen (joulukuu 2003). * Suunnittelutoimet - Yksityiskohtaiset suunnitelmat - 1 vuosi - Valvontaviranomaisten hyväksyntä - 1 vuosi (kaksi vaihetta) * Rakennustoimet - 3 vuotta * Uuden turvallisen suojan käyttöönotto - vuoden 2008 kolmas neljännes. Kokonaisaikataulun todettiin olevan vaativa. Hankkeen loppuunsaattamista ja uuden turvallisen suojan käyttöönottoa vuoden 2008 kolmannen neljänneksen aikana koskevaan tavoitteeseen ei ole liitetty odottamattomia menoja koskevaa varausta. Viivästysten suurimmat riskit liittyvät hyväksymis- ja päätöksentekoprosessiin sekä hankkeen täytäntöönpanossa tarvittavien resurssien saatavuuteen. Uusi turvallinen suoja tarjoaa tilat purkutöiden jatkamista sekä polttoainetta sisältävän materiaalin poistamista varten, jotka jatkuvat pitkään vuoden 2008 jälkeen. EBRD katsoo kuitenkin, että suurin osa tästä työstä ei kuulu nykyisen hankkeen alaan. Olemassa olevan rakenteen purkamista ei oteta huomioon nykyisessä aikataulussa, ja sen loppuunsaattamisen arvioidaan vievän vähintään toiset 4-6 vuotta. 4.2 Tarkistettu kustannusarvio Lontoossa 2. joulukuuta 2003 pidetyn rahoittajien kokouksen aikana EBRD esitteli tarkistettuja kustannusarvioita ja reaktorirahaston nykytilannetta. Kustannusarvio, 1 059 miljoonaa Yhdysvaltain dollaria (995 miljoonaa plus 64 miljoonaa dollaria mahdollisia lisätöitä varten) oli ensimmäinen todelliseen suunnittelutyöhön perustuva kustannusarvio, joka korvaa suunnitelman alkuperäisen kustannusarvion [6]. Parempi kustannusarvio saadaan vasta, kun tarjoukset suurimmasta osa-alueesta (uusi turvallinen suoja) on vastaanotettu. EBRD:n mukaan tämänhetkinen arvio sisältää hankkeen laajenemista, odottamattomia tilanteita ja riskejä koskevia varovaisia oletuksia. [6] EBRD antoi 7. huhtikuuta 2004 raportissaan CFS Report on Financial Situation and Requirements suunnitelmasta uuden, 1 091 miljoonan Yhdysvaltain dollarin suuruisen kustannusarvion. Kokouksessa palautettiin mieliin, että hallintoyksikön arvio oli vuonna 2003 Yhdysvaltain dollaria, kun se alkuperäisessä suunnitelmassa vuonna 1997 oli Yhdysvaltain dollaria. Lisäksi hallintoyksikön muodostavan yhteenliittymän arvioon sisältyy varovaisia arvioita uutta turvallista suojaa koskevista odottamattomista menoista [7], hankkeen laajenemisesta ja riskeistä (194 242 miljoonaa Yhdysvaltain dollaria) sekä 28 miljoonan Yhdysvaltain dollarin varaus välttämättömiin töihin, joita ei ollut sisällytetty vuoden 1997 suunnitelman arvioon (ilmanvaihtoputken poistaminen, radioaktiivisen jätteen välivaiheen varastointi ja omistajan nimeämä insinööri). [7] Odottamattomat menot oli sisällytetty peruskustannuksiin uutta turvallista suojarakennetta lukuun ottamatta. EBRD huomautti, että ilman uutta turvallista suojaa koskevien odottamattomien menojen, hankkeen laajenemisen ja riskien sekä vuoden 2003 suunnitelman kustannusarvioon sisältymättömien töiden huomioon ottamista vuoden 2003 peruskustannukset (772 832 miljoonaa Yhdysvaltain dollaria) ovat hyvin lähellä vuoden 1997 suunnitelman arviota (758 168 miljoonaa Yhdysvaltain dollaria). 5. Rahoitusta koskeva yhteenveto Vuonna 1997 New Yorkissa ja vuonna 2000 Berliinissä järjestetyissä konferensseissa annettujen reaktorisuojaa koskevien sitoumusten yhteenlaskettu summa oli noin 717 miljoonaa Yhdysvaltain dollaria (754 miljoonaa euroa vuoden 2000 vaihtokurssien mukaan), johon on laskettu mukaan Ukrainan materiaalisena apuna antama 50 miljoonan Yhdysvaltain dollarin avustus. Sitoumusten antamisen jälkeen 31. lokakuuta 2003 mennessä rahoittajien ja EBRD:n välillä solmittujen avustussopimusten yhteissumma oli noin 615 miljoonaa euroa. Marraskuun 2003 loppuun mennessä reaktorirahastoon oli maksettu yhteensä noin 480 miljoonaa euroa.Vaikka suuri osa rahaston varoista on yhä käyttämättä, EBRD on kiinnittänyt huomiota mahdolliseen vajeeseen, kun otetaan huomioon alkuperäinen noin 717 miljoonan Yhdysvaltain dollarin sitoumus ja hallintoyksikön muodostavan yhteenliittymän hanketta koskeva tämänhetkinen kustannusarvio, jonka suuruus on 995 miljoonaa Yhdysvaltain dollaria. Varoja puuttuu noin 278 miljoonaa Yhdysvaltain dollaria sekä mahdollisesti 64 miljoonaa Yhdysvaltain dollaria purkutöihin liittyviin mahdollisiin lisätöihin. Nämä luvut ovat kuitenkin yhä arvioitavina. EBRD on ilmoittanut, että uusia sitoumuksia tarvitaan, jotta uutta turvallista suojaa koskevat tulevat avustussopimukset, jotka tämänhetkisen aikataulun mukaan on tarkoitus tehdä vuoden 2004 viimeisen neljänneksen aikana, voidaan toteuttaa tehokkaasti. Rahoittajat kutsutaan todennäköisesti lähitulevaisuudessa taas kokoon antamaan uusia sitoumuksia hankkeen loppuunsaattamiseksi. Uusia maksuja rahastoon ei kuitenkaan tarvitse suorittaa ennen vuotta 2005, vaan ne voidaan periaatteessa suunnitella vuosille 2006-2007. EBRD:ää pyydettiin laatimaan raportti, joka sisältää yksityiskohtaiset tiedot kaikista Tsernobylin ydinturvallisuutta, radioaktiivisen jätteen käsittelyä ja suunnitelman toteuttamista varten tarvittavista varoista. Siihen on sisällyttävä myös yksityiskohtaiset tiedot sitoumuksista ja maksuista. 6. Tiivistelmä vaiheista ja päätelmät EBRD ilmoitti hallintoyksikön suoriutuneen hyvin sen uudelleenorganisointia vuonna 2002 seuranneessa vaiheessa. Suunnitelman vaihe I (vakauttaminen ja muut lyhyen aikavälin toimet) on saatu päätökseen, ja vaihe II (ympäristön kannalta turvalliseksi saattamisen valmistelutyöt) on käynnistetty. Ydinvoima-alan valvontakomitean tilanne on parantunut raportointijakson aikana. Sääntelyyn liittyvät hyväksymiset ovat kuitenkin yksi suurimmista riskeistä, koska ne ovat hankkeen kannalta kriittisiä tai liittyvät kiinteästi toimintoihin, joista saattaa tulla kriittisiä. Siksi on olennaisen tärkeää, että valvontakomitea saa jatkossakin tarvittavan tuen sen varmistamiseksi, että viivästykset vältetään ja että asianmukainen sääntely- ja lupaprosessi pannaan kaikilta osin täytäntöön. Jäteongelmaan kokonaisuutena nähtynä kehitellään parhaillaan koordinoitua lähestymistapaa, joka edellyttää Ukrainan viranomaisten tiivistä osallistumista. Erityisesti on ratkaistava erittäin radioaktiiviseen kiinteään jätteeseen liittyvä ongelma. Tämän jäteluokan osalta on ehdotettu, että ratkaisu perustuu osittain EY:n rahoittamaan kiinteän radioaktiivisen jätteen käsittelylaitosta koskevaan hankkeeseen, jotka oli alun perin tarkoitettu 1-3-yksikköjen käytöstäpoistoa varten. Asiaa tutkitaan vielä, mutta siitä aiheutuu joka tapauksessa lisäkustannuksia ja -viivästyksiä. Näitä lisäkustannuksia on ehkä tuettava TACIS-ohjelman alaisesta ydinturvallisuusohjelmasta. Reaktorisuojan toteuttamissuunnitelman loppuunsaattaminen, jonka oli ennakoitu tapahtuvan vuonna 2007, on viivästynyt merkittävästi. Hankkeen loppuunsaattamisen ja uuden turvallisen suojan käyttöönoton odotetaan nyt tapahtuvan vuoden 2008 kolmannella tai viimeisellä neljänneksellä. Hankkeen peruskustannukset eivät ole nousseet merkittävästi, mutta kun otetaan huomioon alkuperäiseen talousarvioon sisältymättömät työt (28 miljoonaa euroa), mahdolliset ylimääräiset työt (64 miljoonaa euroa), hankkeen laajeneminen, riskit ja odottamattomat menot (194 miljoonaa euroa), kokonaiskustannukset saattavat nousta yli 1 miljardiin euroon. Kun otetaan huomioon, että rahoitussitoumuskonferensseissa annettujen sitoumuksien yhteenlaskettu summa on noin 717 miljoonaa Yhdysvaltain dollaria, hankkeen loppuunsaattamiseen tarvittavista varoista puuttuu tällä hetkellä 278 miljoonan Yhdysvaltain dollaria (kun 64 miljoonan euron summaa mahdollisiin lisätöihin ei lasketa mukaan). EBRD tarvitsee rahoittajilta uusia sitoumuksia ennen uutta turvallista suojaa koskevan sopimuksen allekirjoittamista, jonka tällä hetkellä ennakoidaan tapahtuvan vuoden 2004 viimeisen neljänneksen aikana. Uusia sitoumuksia koskevia maksuja ei kuitenkaan luultavasti tarvitse suorittaa ennen vuosia 2006-2007.